Väestörekisterivirasto on perustanut uuden komitean, joka tutkii jokaisen hakemuksen ja antaa paikallisille väestörekisteritoimistoille nimenmuutospyyntöjen hyväksymistä tai hylkäämistä koskevia suosituksia. Nämä suositukset eivät sido paikallistoimistoja, mutta niiden noudattamatta jättäminen voi johtaa lisätutkimuksiin. Toistaiseksi jokaista suositusta on noudatettu.

Nimenmuutosta voi pyytää 11 eri perusteella, ja hakijan on osoitettava pyynnön uskottavuus erilaisilla asiakirjatodisteilla. Yksi vaadittava asiakirja on hakijan nykyisen ja aikaisempien asuinpaikkojen tuomioistuinten antama rikosrekisteriote. Lisäksi on toimitettava poliisin todistus siitä, ettei hakijalla ole rikostaustaa.

Kosovo hyväksyi 9. maaliskuuta 2016 uudelleensopeuttamista koskevan asetuksen, jonka ansiosta kaikki paluumuuttajat voivat saada tukea itsenäiseen ammatinharjoittamiseen tai yrityksen perustamiseen riippumatta siitä, milloin he lähtivät Kosovosta. Haavoittuvassa asemassa oleville paluumuuttajille tarjotaan kaikkia uudelleensopeuttamispalveluja riippumatta siitä, milloin he lähtivät Kosovosta.

Kosovolla on käytössä turvapaikkajärjestelmä, ja maan lainsäädäntö sisältää EU:n turvapaikkasäännöstön keskeiset säännökset. Kosovo on johdonmukaisesti noudattanut kansallisen lainsäädäntönsä mukaisia turvapaikkamenettelyjä niiden turvapaikanhakijoiden osalta, jotka ovat turvapaikkahakemuksen jätettyään jääneet Kosovoon.

Kaiken kaikkiaan Kosovo on täyttänyt keskeisen tavoitteen, joka koskee sen osoittamista, että nimenmuutoksia koskevan sekundaarilainsäädännön muutokset on pantu täytäntöön.

Uusi tutkintakomitea on sen perustamisesta lähtien antanut 180 suositusta, joista 106 on ollut myönteisiä ja 74 kielteisiä. Sukunimien muutospyynnöt ovat vähentyneet 72 prosenttia ja etunimien muutospyynnöt 69 prosenttia verrattaessa vuoden 2015 ensimmäistä vuosineljännestä vuoden 2016 ensimmäiseen neljännekseen.

Kosovo täyttää neljätoista viidestätoista järjestäytyneen rikollisuuden, korruption ja terrorismin torjuntaan liittyvästä vaatimuksesta ja riittävän monet osatekijät viidennestätoista keskeisestä tavoitteesta.

Komission kolmannessa kertomuksessa todettiin kolme täyttämättä olevaa keskeistä tavoitetta järjestäytyneen rikollisuuden, korruption ja terrorismin torjunnan alalla:

-Kosovon olisi siirrettävä riittävä määrä tuomareita ja tukihenkilöstöä vakavan rikollisuuden osastoihin kaikkialla Kosovossa.

-Kosovon olisi saatava aikaan näyttöä tutkinnasta, lopullisista tuomioista ja rikoshyödyn menetetyksi tuomitsemisesta vakavaa järjestäytynyttä rikollisuutta ja korruptiota koskevissa asioissa erityisesti antamalla järjestäytynyttä rikollisuutta ja korruptiota käsittelevälle keskuskoordinaattorille toimivaltuudet ja resurssit johtaa talousrikostutkintaa suorittavia monialaisia ryhmiä ja valvoa kyseisten asioiden oikeudellista seurantaa.

-Kosovon olisi varmistettava julkisten hankintojen tarkastuselimen toiminnallinen riippumattomuus ja pantava täytäntöön kyseisen elimen ja julkisten hankintojen sääntelykomission riippumattomuuden suojelemiseksi tiukat lahjomattomuussuunnitelmat.

Tuomareiden ja tukihenkilöstön siirtäminen ensimmäisen oikeusasteen tuomioistuinten vakavan rikollisuuden osastoihin

Kosovon tuomarineuvosto on heinäkuusta 2015 lähtien siirtänyt kuusi tuomaria Pristinan ensimmäisen oikeusasteen tuomioistuimeen, jonka tuomareiden määrä on nyt yhteensä 18. Lisäksi se on siirtänyt tuomareita muihin ensimmäisen oikeusasteen tuomioistuimiin: yksi tuomari Ferizajiin/Uroševaciin, kaksi Gjakovaan/Đakovicaan ja yksi Pejëen/Pećiin. Kaikissa näissä tuomioistuimissa tuomareiden määrä on nyt yhteensä vähintään kuusi. Kosovon tuomarineuvosto on korottanut tuomareiden palkkoja ja aloittanut kuuden avustavan työntekijän rekrytoinnin. Helmikuussa 2016 se julkaisi 25 muuta avointa työpaikkaa. pe

Kosovon parlamentti muutti 24. maaliskuuta Kosovon tuomarineuvostoa koskevaa lakia poistamalla siirtoja aiemmin koskeneen kuuden kuukauden ylärajan, minkä ansiosta tuomareita voidaan nyt siirtää kohtuullisen pituiseksi ajaksi. Asian käsittely kestää keskimäärin kahdeksan kuukautta, joten tällä muutoksella vahvistettiin olennaisesti vakavaa järjestäytynyttä rikollisuutta ja korruptiota koskevien asioiden oikeudellista seurantaa Kosovossa.

Kaiken kaikkiaan Kosovo on täyttänyt keskeisen tavoitteen, joka koskee tuomareiden ja henkilöstön siirtämistä ensimmäisen oikeusasteen tuomioistuinten vakavan rikollisuuden osastoihin.

Tutkintaa, lopullisia tuomioita ja rikoshyödyn menetetyksi tuomitsemista koskevan näytön aikaan saaminen vakavaa järjestäytynyttä rikollisuutta ja korruptiota koskevissa asioissa

Kosovon syyttäjäneuvosto perusti vuoden 2015 syyskuun ja joulukuun välillä integroidun asianhallintajärjestelmän, jonka avulla valittuja korkean tason järjestäytynyttä rikollisuutta ja korruptiota koskevia asioita voidaan seurata tutkinta- ja syytteeseenpanovaiheista lopullisiin tuomioihin asti. Järjestelmä perustuu pitkälle kehitettyyn tietokantaan, joka toimii IT- ja hallintatyökaluna.

Erityissyyttäjänviraston alainen keskuskoordinaattori vastaa asioiden valinnasta monialaisessa ryhmässä, jossa ovat edustettuina poliisi, rahanpesun selvittelykeskus, verohallinto, menetetyksi tuomitun ja takavarikoidun omaisuuden hallinnointivirasto (AMSCA), rangaistuslaitos ja ensimmäisen oikeusasteen tuomioistuinten vakavan rikollisuuden osastot. Kukin elin on lähettänyt pysyviä jäseniä tähän monialaiseen ryhmään, joka ylläpitää tietokantaa ja vaihtaa käsiteltäviin asioihin liittyviä tietoja. Jokaista valittua asiaa käsitellään korkeimpana prioriteettina. Tuomioistuinten presidenttien on välittömästi jaettava nämä asiat tuomareille ja ilmoitettava Kosovon tuomarineuvostolle kuukausittain toteutetuista toimista ja oikeudellisen menettelyn vaiheista.

Kosovo on käsitellyt tietokannassa 31 tietokantaan vietyä järjestäytynyttä rikollisuutta ja korruptiota koskevaa asiaa. Syyttäjät ovat tähän mennessä nostaneet 15 syytettä 54:ää henkilöä vastaan. Kahdessa asiassa tutkinta lopetettiin, ja neljätoista on vielä tutkintavaiheessa. Yhdessä näistä asioista ensimmäisen asteen tuomioistuin antoi tuomiot 6. huhtikuuta 2016: tuomaripaneeli totesi kolme vastaajaa syylliseksi korruptioon. Päävastaaja sai kolmen vuoden vankeusrangaistuksen ja muita seuraamuksia, toinen vastaaja sai 18 kuukauden vankeusrangaistuksen ja kolmannelle määrättiin sakko. Päävastaaja oli toiminut syyttäjänä epäillyssä murhatapauksessa, ja hänet tuomittiin lahjuksen ottamisesta.

Kosovon viranomaiset pidättivät 27. huhtikuuta 2016 kuusi henkilöä erään tutkinnan yhteydessä. Tutkinta koski väitettyä maahuijausta, jossa ostettiin ja myytiin valtion omistamaa maata 30 miljoonan euron arvosta. Petoksen päätekijäksi epäiltiin tunnettua lainlaatijaa, ja asianosaisia epäiltiin olevan 40. Kyseinen henkilö antautui viranomaisille 29. huhtikuuta 2016. Tutkinta käsitteli laajamittaista järjestäytynyttä rikollisryhmää, joka oli aloittanut toimintansa vuonna 2006 ja harjoitti järjestäytynyttä rikollisuutta, rahanpesua, virka-aseman väärinkäyttöä, asiakirjojen väärentämistä sekä lahjusten antamista ja ottoa.

Kosovo on edistynyt myös laittomasti saatujen varojen jäädyttämisessä ja takavarikoinnissa, mutta vain pieni osa varoista on tuomittu menetetyksi, sillä asioissa ei ole annettu lopullisia tuomioita. Varoja on jäädytetty, takavarikoitu ja tuomittu menetetyksi arviolta 20,6 miljoonaa euroa. Menetetyksi tuomitun omaisuuden arvo nousi 130 000 eurosta 450 000 euroon vuosina 2014–2015. Jäädyttämistä, takavarikointia tai menetetyksi tuomitsemista koskevien tuomioistuimen päätösten määrä on kasvanut 204:stä 242:een.

AMSCA:lle siirretyn omaisuuden määrä on edelleen vähäinen. Vuonna 2015 virastolle siirrettiin ainoastaan 18 prosenttia takavarikoidusta omaisuudesta, kun vuotta aikaisemmin osuus oli 37 prosenttia.

Kaiken kaikkiaan Kosovo on täyttänyt riittävän monet osatekijät keskeisestä tavoitteesta, joka koskee näyttöä tutkinnasta, lopullisista tuomioista ja menetetyksi tuomitsemisesta korkean tason järjestäytynyttä rikollisuutta ja korruptiota koskevissa asioissa. Se on perustanut monialaisen ryhmän, joka koostuu erityissyyttäjistä, tuomareista ja tutkijoista ja jonka tehtävänä on käsitellä tietokannan avulla valittuja korkean tason asioita. Omaisuutta on jäädytetty ja takavarikoitu aiempaa enemmän, mutta vain pieni osa on tuomittu menetetyksi, sillä lopullisia tuomioita ei ole annettu. Järjestelmä on tuottanut tulosta yhdessä asiassa, mutta muiden asioiden oikeudellinen seuranta, takavarikoidun omaisuuden siirtäminen ja menetetyksi tuomitseminen vaativat viranomaisilta jatkuvaa tarkkaavaisuutta. Kosovo pyrkii aktiivisesti parantamaan tuloksiaan järjestäytyneen rikollisuuden, korruption ja terrorismin torjunnassa.

Julkisten hankintojen tarkastuselimen toiminnallisen riippumattomuuden varmistaminen ja tiukkojen lahjomattomuussuunnitelmien täytäntöönpano kyseisen elimen ja julkisten hankintojen sääntelykomission riippumattomuuden suojelemiseksi

Kosovo on heinäkuusta 2015 lähtien edistynyt merkittävästi lahjomattomuuden varmistamisessa julkisten hankintojen alalla. Julkisten hankintojen tarkastuselimen entinen johtaja, jota syytettiin korruptiosta, on erotettu. Parlamentti hyväksyi 19. helmikuuta 2016 julkisia hankintojen koskevaan lakiin muutoksia, joiden ansiosta kyseisen elimen syytteenalaiset jäsenet on voitu pidättää virantoimituksesta ja erottaa, vaikka lopullista tuomiota ei ole vielä annettu. Parlamentti nimitti korkeimman oikeuden tuomareista koostuvan valintaelimen suosituksen mukaisesti 30. maaliskuuta tarkastuselimelle uuden puheenjohtajan ja kaksi puuttuvaa jäsentä, joten se on taas täysivaltainen.

Viimeaikaisten hankintoja koskevien muutoksenhakuasioiden tarkastelu osoittaa sekin edistystä tapahtuneen. Vuonna 2015 tehtiin 592 valitusta, joista 129 asiassa tarkastuselin teki talouden toimijoiden kannalta myönteisen päätöksen. Kaiken kaikkiaan tarkastuselin arvioi uudelleen 196 asiaa vuonna 2015 ja määräsi 129 asiassa uuden tarjouskilpailun. Tämä on merkittävä parannus verrattuna heinäkuuhun 2015, jolloin tarkastuselin oli päätynyt jokaisessa asiassa talouden toimijoiden kannalta kielteiseen päätökseen. Asioissa, joihin talouden toimijat hakivat muutosta Pristinan ensimmäisen asteen tuomioistuimessa, tarkastuselimen päätökset pysytettiin voimassa.